Kouvola RRT

Kouvola RRT eli Kouvolan RR-terminaali (rautatie-maantieterminaali, Rail-Road) on rakenteilla oleva rautateiden ja maanteiden tavaraliikenteen yhdistävä terminaali Kouvolan Kullasvaarassa, Karjalan radan ja valtatie 15:n varrella. Terminaalin rakennustyöt alkoi tammikuussa 2019 louhintatöillä ja sen on määrä valmistua alkuvuodesta 2023. Terminaali rakennetaan Kouvolan keskustan ja Valkealan suuralueiden eli entisen Kouvolan kaupungin ja Valkealan kunnan rajalle, pääosin Kouvolan puolelle.

Terminaali tulee olemaan Suomen ainut yhdistetty rautatie- ja maantieterminaali ja sen odotetaan olevan Suomen merkittävin yksittäinen tavaraterminaali, sillä kaikki Venäjän rajan takaa rautateitse Suomeen saapuva tavara kulkee sen kautta. Esimerkiksi vuonna 2017 avatun Kouvolan ja Kiinan välisellä tavarajunayhteydellä Suomeen saapuva tavara siirretään Kouvolassa maanteillä kulkeviin rekkoihin ja kuorma-autoihin.

Karjalan radan varrelle rakennetaan uusia, yli kilometrin pituisia raiteita, joille tulee tavarajunien lastaukseen sopivat laiturit. Aivan ratapihan viereen tulee suuri terminaalirakennus, johon tulee rekoille suunnatut lastauslaiturit tavaran maantieliikenteeseen siirtämistä varten. Terminaalilta Kullasvaarasta rakennetaan uudet tieyhteydet Kotkasta Mikkeliin kulkevalle valtatie 15:lle ja Pernajalta Kajaaniin kulkevalle valtatie 6:lle. Näiden valtateiden, sekä Kouvolasta Raumalle kulkevan valtatie 12:n ja Heinolaan kulkevan kantatie 46:n kautta Kouvolasta on erinomaiset yhteydet kaikkialle Suomeen. Rautatiet risteävät Kouvolasta viiteen eri ilmansuuntaan. 

Terminaalin yhteyteen on suunnitteilla suuri logistiikka- ja teollisuuskeskittymä, jonka odotetaan parantavan Kouvolan kaupungin imagoa ja tuovan Kouvolaan paljon uusia työpaikkoja sekä tätä kautta asukkaita. Terminaalihanke, jonka virallinen nimi on Kouvola RRT on osa Kouvolan kaupunkistrategiaa sekä kehityssuunnitelmaa. Hanke on kaiken lisäksi kooltaan sekä kustannuksiltaan ehdottomasti tämän hetken suurin investointi Kouvolassa ja Kouvolan kaupungin kärkihankkeista merkittävin. Terminaalin arvoitu käyttöönottovuosi on 2023. Seuraavissa rakentamisen vaiheissa alueelle rakentuu logistiikka- ja yritysalue.

Liikenneyhteydet 
Kouvolan aseman viidestä eri suunnasta tulevan rautatien ja kuudesta eri suunnasta tulevan valtatien risteyksenä sekä itärajan läheisyyden ansiosta Kouvolasta on erinomaiset yhteyden koko Suomeen ja Venäjälle. Suomen pääkaupunkiin, Helsinkiin on matkaa 145 kilometriä, Tampereelle 200, Ouluun 530 ja Pietariin 280 kilometriä.

Tässä muutamia etäisyyksiä Kouvolan ja kohdepaikan välillä:

Maanteitse 
 Kotka        – 55  km
 Lahti        – 60  km
 Lappeenranta – 90  km
 Mikkeli      – 105 km
 Helsinki     – 135 km
 Viipuri      – 150 km
 Jyväskylä    – 195 km
 Tampere      – 195 km
 Tallinna     – 225 km (sisältää merireitin) 
 Kuopio       – 270 km
 Turku        – 295 km
 Pietari      – 285 km
 Pori         – 300 km
 Joensuu      – 320 km
 Vaasa        – 440 km
 Oulu         – 530 km
 Tukholma     – 605 km (sisältää merireitin) 
 Rovaniemi    – 735 km

Sijainti entisellä kunnanrajalla 
Hankkeen myötä Kouvolan hallinnollisten kaupunginosien ja suuralueiden rajat muuttuvat, sillä osa alueen tonteista ja kiinteistöistä sijoittuu nykyiselle rajalle. Lain mukaan yksikään kiinteistö ei voi sijaita varsinkaan kahden eri kunnan, muttei myöskään kahden eri kaupunginosan (tai kunnanosan/kylän) alueella, joten vanha kunnanraja on poistettava haittaamasta hanketta.

Lähteet 

Kouvolan rakennukset ja rakennelmat
Rakenteilla olevat rakennukset ja rakennelmat
Suomen rautatieliikenne